विपक्षी गठबंधन को ‘इंडिया’ कहना बेहतरीन आइडिया है
office@derek.in मैंने एडवरटाइजिंग की दुनिया में एक कॉपीराइटर की हैसियत से आठ वर्षों (1984-1991) तक काम किया है। इन वर्षों की हाईलाइट थी एड-गुरु डेविड ओग्लिवी के साथ कोलकाता में बिताए गए चार दिन। मैं उनका बड़ा प्रशंसक हूं और उनके द्वारा मुझे दी गईDerek O'Brien's column: Calling the opposition alliance 'India' is a great idea
मैंने एडवरटाइजिंग की दुनिया में एक कॉपीराइटर की हैसियत से आठ वर्षों (1984-1991) तक काम किया है। इन वर्षों की हाईलाइट थी एड-गुरु डेविड ओग्लिवी के साथ कोलकाता में बिताए गए चार दिन। मैं उनका बड़ा प्रशंसक हूं और उनके द्वारा मुझे दी गई अनेकानेक सीखों में से मुझे सबसे प्रिय यह थी- ‘अगर आपके कम्युनिकेशन में कोई बिग आइडिया निहित नहीं है तो वह उसी तरह से लोगों के सिर के ऊपर से गुजर जाएगा, जैसे अंधेरी रात में कोई जहाज चुपचाप ही निकल जाता है!’
बेंगलुरु समिट में मिले राजनीतिक दलों के नेतागण भी अपने गठबंधन के लिए केवल एक नाम की तलाश नहीं कर रहे थे। वे एक बिग आइडिया की खोज कर रहे थे। और उन्हें वह मिल गया- ‘इंडिया!’ इंडियन नेशनल डेवलपमेंटल इनक्लूसिव एलायंस। अब इसमें ‘जीतेगा भारत’ की टैगलाइन और जोड़ दें और हमारे पास एक ब्लॉकबस्टर विचार है!
नए गठबंधन को अपने नाम के माध्यम से बहुत सारे प्रबुद्ध विचारों को प्रस्तुत करना था, जैसे राष्ट्रीय, विकासशील, समावेशी, लोकतांत्रिक, देशभक्त, प्रगतिशील। और सबसे बड़ी चुनौती थी इन तमाम भारी विचारों को एक सरल और यादगार रूप में प्रस्तुत करना। सशक्त और रचनात्मक कम्युनिकेशन की सबसे बड़ी चुनौती होती है, एक रचनात्मक-छलांग लेना।
दूसरे शब्दों में एक ऐसा विचार प्रस्तुत करना, जो बौद्धिक भी हो और दिलों को भी छूता हो। ‘इंडिया’ शीर्षक ठीक यही करता है। एड और मार्केटिंग की दुनिया की किंवदंती लियो बर्नेट का कहना है कि कम्युनिकेशन की तमाम प्रभावी मौलिकताओं का रहस्य नए और ट्रिकी शब्दों या छवियों की रचना करने में नहीं है, बल्कि जाने-पहचाने शब्दों और छवियों को नए परिप्रेक्ष्यों में प्रस्तुत करने में है। ‘इंडिया (जीतेगा भारत)’ के साथ ठीक यही किया गया है। बेंगलुरु में इसे सर्वसम्मति से स्वीकार किया गया और उसे बेहतरीन प्रतिक्रिया मिली है। इसने तुरंत ही लोगों से कनेक्ट किया है।
बीते कुछ दशकों में गढ़े गए कुछ बेहतरीन एक्रोनिम वैसे थे, जिन्होंने अपने अभिप्रायों को सफलतापूर्वक व्यक्त किया है। इनमें से मेरे कुछ पसंदीदा हैं- पेटा (पीपुल फॉर द एथिकल ट्रीटमेंट ऑफ एनिमल्स), यूनिसेफ (यूनाइटेड नेशंस इंटरनेशनल चिल्ड्रंस इमर्जेंसी फंड, जिसे अब यूएन चिल्ड्रंस फंड कर दिया गया है) और आसियान (एसोसिएशन ऑफ साउथ-ईस्ट एशियन नेशंस)।
सुर्खियों में शुमार होने वाले चमकीले एक्रोनिम्स समय-समय पर रचे जाते रहे हैं। केंद्र सरकार ने भी अपनी बहुत सारी योजनाओं के लिए ऐसे कई शीर्षक रचे हैं, जैसे नमस्ते, दर्पण, हृदय, मिष्टी, प्रसाद, निधि, प्रगति, सेतु, प्रणाम। लेकिन इनमें से ऐसे कितने हैं, जिन्हें आप गूगल-सर्च किए बिना पहचान सकते हैं?
लेकिन ‘इंडिया (जीतेगा भारत)’ की बात और है। यह ऊर्जावान और समकालीन है। इसे 360 डिग्री कम्युनिकेशन में सहज तरीके से रूपांतरित किया जा सकता है। यह प्रिंट से लेकर सोशल मीडिया, संगीत से लेकर विजुअल्स, संसद से लेकर सड़क तक- हर जगह सम्प्रेषित होता है।
इसके बैनरतले एक ताकतवर चुनाव अभियान निर्मित होने जा रहा है। ‘जीतेगा भारत’ की टैगलाइन भी देश की हर भाषा में सरलतापूर्वक अनूदित की जा सकती है। लेकिन इस स्तम्भकार को अभी ज्यादा खुलासे नहीं करना चाहिए। कहीं ऐसा न हो कि प्रतिस्पर्धियों को रणनीति और उसके क्रियान्वयन की भनक लग जाए!
वैसे अगर प्रतिस्पर्धा की बात करें तो हम कुछ विशेष कर रहे हैं या नहीं, यह जानने का पहला तरीका है प्रतिद्वंद्वियों की प्रतिक्रियाओं को परखना। जब से ‘इंडिया’ नाम सार्वजनिक हुआ है, आप देख सकते हैं कि भाजपा ने इस पर कैसी प्रतिक्रिया की है। सबसे पहले उन्होंने इस विचार का मखौल उड़ाया। फिर वे इसकी तुलना में कुछ बेढंगे शीर्षक रचने लगे। कीजिए, कीजिए, और रिएक्ट कीजिए, आपके प्रतिस्पर्धी आपसे ठीक यही तो चाहते हैं!
जून में विपक्षी पार्टियां पटना में मिली थीं। जुलाई में बेंगलुरु में मिलीं। मुम्बई में होने जा रही तीसरी समिट से पहले ‘इंडिया’ गठबंधन की पार्टियां संसद के मानसून सत्र के दौरान और उसके बाद भी एकजुट होकर काम करती रहेंगी। ‘इंडिया’ केवल एक शीर्षक नहीं है। वह क्या है, इसके बारे में आपको आने वाले सप्ताहों और महीनों में और बेहतर जानकारी मिल जाएगी।
(ये लेखक के अपने विचार हैं। इस लेख के सहायक-शोधकर्ता आयुष्मान डे हैं)